CELEX: 32022D0644
Language: fi
Date: 2022-04-12 00:00:00
Title: Neuvoston päätös (EU) 2022/644, annettu 12 päivänä huhtikuuta 2022, Kansainvälisen merenkulkujärjestön meriturvallisuuskomitean 105. kokouksessa ja Kansainvälisen merenkulkujärjestön meriliikenteen helpottamiskomitean 46. kokouksessa Euroopan unionin puolesta esitettävästä kannasta maailmanlaajuisessa merihätä- ja turvallisuusjärjestelmässä käytettävien laitteiden suorituskykynormeja koskeviin päätöslauselmiin tehtävien muutosten hyväksymiseen ja kansainvälisen meriliikenteen helpottamista koskevan yleissopimuksen liitteeseen tehtävien muutosten hyväksymiseen

20.4.2022   
               
               
                  FI
               
               
                  Euroopan unionin virallinen lehti
               
               
                  L 118/55
               
            
         NEUVOSTON PÄÄTÖS (EU) 2022/644,
         annettu 12 päivänä huhtikuuta 2022,
         Kansainvälisen merenkulkujärjestön meriturvallisuuskomitean 105. kokouksessa ja Kansainvälisen merenkulkujärjestön meriliikenteen helpottamiskomitean 46. kokouksessa Euroopan unionin puolesta esitettävästä kannasta maailmanlaajuisessa merihätä- ja turvallisuusjärjestelmässä käytettävien laitteiden suorituskykynormeja koskeviin päätöslauselmiin tehtävien muutosten hyväksymiseen ja kansainvälisen meriliikenteen helpottamista koskevan yleissopimuksen liitteeseen tehtävien muutosten hyväksymiseen
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Meriliikenteen alalla toteutettavalla unionin toiminnalla olisi pyrittävä parantamaan meriturvallisuutta sekä suojelemaan meriympäristöä ja ihmisten terveyttä.
                  
               
                     (2)
                  
                  
                     Kansainvälisen merenkulkujärjestön, jäljempänä ’IMO’, meriturvallisuuskomitean on määrä hyväksyä 20–29 päivänä huhtikuuta 2022 pidettävässä 105. kokouksessaan, jäljempänä ’MSC 105’, muutoksia käytettävien laitteiden suorituskykynormeja koskeviin päätöslauselmiin maailmanlaajuisen merihätä- ja turvallisuusjärjestelmän, jäljempänä ’GMDSS’, nykyaikaistamisen huomioon ottamiseksi. Kyseiset päätöslauselmat ovat A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) ja A.811(19).
                  
               
                     (3)
                  
                  
                     IMO:n meriliikenteen helpottamiskomitean on määrä hyväksyä 9–13 päivänä toukokuuta 2022 pidettävässä 46. kokouksessaan, jäljempänä ’FAL 46’, muutoksia kansainvälisen meriliikenteen helpottamista koskevan yleissopimuksen, jäljempänä ’FAL-yleissopimus’, liitteeseen.
                  
               
                     (4)
                  
                  
                     On aiheellista määrittää kanta, joka esitetään unionin puolesta MSC 105:n aikana, koska meriturvallisuuskomitean suorituskykynormeja koskevat päätöslauselmat voivat vaikuttaa ratkaisevasti unionin oikeuden, erityisesti Euroopan parlamentin ja neuvoston direktiivin 2014/90/EU (1), sisältöön.
                  
               
                     (5)
                  
                  
                     Suorituskykynormeja koskevien meriturvallisuuskomitean päätöslauselmien muutosten hyväksyminen parantaisi aiemmin hyväksyttyjä käytettävien laitteiden suorituskykynormeja GMDSS:n nykyaikaistamisen huomioon ottamiseksi. Unionin olisi näin ollen tuettava MSC:n päätöslauselmiin tehtävien muutosten hyväksymistä.
                  
               
                     (6)
                  
                  
                     On aiheellista määrittää kanta, joka esitetään unioni puolesta meriliikenteen helpottamiskomitean 46. kokouksen aikana, koska suunnitellut muutokset FAL-yleissopimuksen liitteeseen voivat ratkaisevasti vaikuttaa unionin oikeuden, erityisesti Euroopan parlamentin ja neuvoston direktiivin 2010/65/EU (2) sekä 15 päivästä elokuuta 2025 lähtien Euroopan parlamentin ja neuvoston asetuksen (EU) 2019/1239 (3), sisältöön.
                  
               
                     (7)
                  
                  
                     FAL-yleissopimuksen liitteeseen tehtävien muutosten ansiosta kyseinen liite vastaisi paremmin asetuksen (EU) 2019/1239 vaatimuksia sekä kyseisen asetuksen täytäntöönpanoa varten sovittuja toimintasääntöjä; tämä tapahtuisi tekemällä keskitetyn palvelupisteen kautta tapahtuvasta sähköisestä toimittamisesta pakollista, estämällä tietoelementtien toistuminen, estämällä paperilomakkeiden käyttäminen tietojen toimittamisessa sekä luopumalla käsin kirjoitettua allekirjoitusta koskevasta vaatimuksesta.
                  
               
                     8)
                  
                  
                     Unioni ei ole IMO:n jäsen eikä asiaa koskevien yleissopimusten eikä säännöstöjen sopimuspuoli. Neuvoston olisi sen vuoksi valtuutettava jäsenvaltiot esittämään unionin kanta.
                  
               
                     (9)
                  
                  
                     Tämän päätöksen soveltamisala olisi rajoitettava ehdotettujen muutosten sisältöön siltä osin kuin kyseiset muutokset voivat vaikuttaa unionin yhteisiin sääntöihin ja kuuluvat unionin yksinomaiseen toimivaltaan. Tämä päätös ei saisi vaikuttaa unionin ja jäsenvaltioiden väliseen toimivallan jakoon,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kansainvälisen merenkulkujärjestön meriturvallisuuskomitean 105. kokouksessa unionin puolesta esitettävä kanta on tukea muutosten hyväksymistä maailmanlaajuisessa merihätä- ja turvallisuusjärjestelmässä käytettävien laitteiden suorituskykynormeja koskeviin seuraaviin päätöslauselmiin: A.699(17), A.700(17), MSC.148(77), A.530(13), A.802(19), A.803(19), A.804(19), A.806(19), A.807(19), MSC.149(77), MSC.80(70) ja A.811(19).
         
         
            2 artikla
            Kansainvälisen merenkulkujärjestön meriliikenteen helpottamiskomitean 46. kokouksessa unionin puolesta esitettävä kanta on tukea muutosten hyväksymistä kansainvälisen meriliikenteen helpottamista koskevan kansainvälisen yleissopimuksen liitteeseen.
         
         
            3 artikla
            
               1.   Tässä päätöksessä täsmennetyt unionin puolesta esitettävät kannat kattavat asianomaiset muutokset siltä osin kuin muutokset kuuluvat unionin yksinomaiseen toimivaltaan ja siltä osin kuin ne voivat vaikuttaa unionin yhteisiin sääntöihin. Jäsenvaltiot, jotka ovat kaikki IMO:n jäseniä, esittävät kyseiset kannat toimien yhdessä unionin etujen mukaisesti.
            
            
               2.   Edellä 1 ja 2 artiklassa tarkoitettuihin kantoihin tehtävistä vähäisistä muutoksista voidaan sopia ilman erillistä neuvoston päätöstä.
            
         
         
            4 artikla
            Jäsenvaltiot valtuutetaan ilmaisemaan suostumuksensa tulla 1 ja 2 artiklassa tarkoitettujen muutosten sitomiksi unionin etujen mukaisesti siltä osin kuin kyseiset muutokset kuuluvat unionin yksinomaiseen toimivaltaan.
         
         
            5 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 12 päivänä huhtikuuta 2022.
            
               
                  Neuvoston puolesta
               
               
                  Puheenjohtaja
               
               C. BEAUNE
            
         
         
            (1)  Euroopan parlamentin ja neuvoston direktiivi 2014/90/EU, annettu 23 päivänä heinäkuuta 2014, laivavarusteista ja neuvoston direktiivin 96/98/EY kumoamisesta (EUVL L 257, 28.8.2014, s. 146).
         
            (2)  Euroopan parlamentin ja neuvoston direktiivi 2010/65/EU, annettu 20 päivänä lokakuuta 2010, jäsenvaltioiden satamiin saapuvia ja/tai satamista lähteviä aluksia koskevista ilmoitusmuodollisuuksista ja direktiivin 2002/6/EY kumoamisesta (EUVL L 283, 29.10.2010, s. 1).
         
            (3)  Euroopan parlamentin ja neuvoston asetus (EU) 2019/1239, annettu 20 päivänä kesäkuuta 2019, eurooppalaisen merenkulkualan yhdennetyn palveluympäristön perustamisesta ja direktiivin 2010/65/EU kumoamisesta (EUVL L 198, 25.7.2019, s. 64).